SL Uradni list Evropske unije L 121/1

UREDBA KOMISIJE (EU) 2018/685

z dne 3. maja 2018

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za abamektin, pivo, fluopiram, fluksapiroksad, malein hidrazid, gorčična semena v prahu in teflutrin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za abamektin in malein hidrazid so bile določene v Prilogi II k Uredbi (ES) št. 396/2005. Za fluopiram, fluksapiroksad in teflutrin so bile MRL določene v delu A Priloge III k navedeni uredbi. Kar zadeva pivo in gorčična semena v prahu, niso bile določene posebne MRL in navedeni snovi nista bili vključeni v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo uporabe fitofarmacevtskega sredstva, ki vsebuje aktivno snov abamektin, na bananah je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za fluopiram je bila taka vloga vložena za tolščakovke. Za fluksapiroksad je bila taka vloga vložena za „tropske korenovke in gomoljnice“, „druge korenovke in gomoljnice razen sladkorne pese“, spomladansko čebulo, „cvetoče kapusnice“, brstični ohrovt, glavnato zelje, „solato in solatnice“, „špinačo in podobne liste“, vitlof, „zelišča in užitne cvetove“, artičoke, por, „zeliščne čaje iz korenin“, „korenine in korenike“ ter koren cikorije. Za teflutrin je bila taka vloga vložena za korenje.

(4) V skladu s členom 6(2) in (4) Uredbe (ES) št. 396/2005 je bila vložena vloga za fluksapiroksad na citrusih. Vložnik trdi, da ob odobrenih načinih uporabe navedene snovi na takih kmetijskih rastlinah v Braziliji ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.

(5) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale poročila o ocenah.

(6) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala vložnikom, Komisiji in državam članicam ter jih javno objavila.

(7) Agencija je v obrazloženih mnenjih ugotovila, da glede uporabe fluksapiroksada na citrusih predloženi podatki niso zadostovali za določitev nove MRL za celotno skupino. Vendar je v skladu z obstoječimi smernicami Unije za ekstrapolacijo MRL primerno, da se MRL za grenivke določi v višini obstoječe MRL za pomaranče. Vrednosti obstoječih MRL za citruse bi bilo zato treba ohraniti, razen za grenivke, za katere bi bilo MRL treba zvišati na 0,3 mg/kg.

(8) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(9) Za malein hidrazid je Agencija predložila sklep o strokovnem pregledu ocene tveganja za pesticide s to aktivno snovjo (3). V zvezi s tem je priporočila zvišanje MRL za krompir, česen, šalotko in mleko.

(10) Snovi pivo in gorčična semena v prahu sta odobreni kot osnovni snovi z Izvedbeno uredbo Komisije (EU) 2017/2090 (4) oziroma Izvedbeno uredbo Komisije (EU) 2017/2066 (5). Pogoji uporabe navedenih snovi naj ne bi privedli do prisotnosti ostankov v živilih ali krmi, ki bi lahko pomenili tveganje za potrošnike. Navedeni snovi je zato primerno vključiti v Prilogo IV k Uredbi (ES) št. 396/2005.

(11) Iz obrazloženih mnenj in sklepa Agencije ter ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(12) Uredbo (ES) št. 396/2005 bi bilo zato treba ustrezno spremeniti.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 3. maja 2018 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila EFSA so na voljo na spletu: http://www.efsa.europa.eu:

Reasoned opinion on the modification of the existing maximum residue level for abamectin in bananas (Obrazloženo mnenje o spremembi obstoječe mejne vrednosti ostanka za abamektin v bananah). EFSA Journal 2017; 15(10):4987 [24 str.].

Reasoned opinion on the modification of the existing maximum residue level for fluopyram in purslanes (Obrazloženo mnenje o spremembi obstoječe mejne vrednosti ostanka za fluopiram v tolščakovkah). EFSA Journal 2017; 15(9):4984 [22 str.].

Reasoned opinion on the modification of the existing maximum residue levels for fluxapyroxad in various crops (Obrazloženo mnenje o spremembi obstoječih mejnih vrednosti ostankov za fluksapiroksad v različnih kmetijskih rastlinah). EFSA Journal 2017; 15(9):4975 [30 str.].

Reasoned opinion on the modification of the existing maximum residue level for tefluthrin in carrots (Obrazloženo mnenje o spremembi obstoječe mejne vrednosti ostanka za teflutrin v korenju). EFSA Journal 2017; 15(10):5016 [21 str.].

(3) Conclusion on the peer review of the pesticide risk assessment of the active substance maleic hydrazide (Sklep o strokovnem pregledu ocene tveganja za pesticide z aktivno snovjo malein hidrazid). EFSA Journal 2016; 14(6):4492 [22 str.].

(4) Izvedbena uredba Komisije (EU) 2017/2090 z dne 14. novembra 2017 o odobritvi piva kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 297, 15.11.2017, str. 22).

(5) Izvedbena uredba Komisije (EU) 2017/2066 z dne 13. novembra 2017 o odobritvi gorčičnih semen v prahu kot osnovne snovi v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet ter o spremembi Priloge k Izvedbeni uredbi Komisije (EU) št. 540/2011 (UL L 295, 14.11.2017, str. 43).